SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 55

**2019. gada 11.septembrī plkst. 10.00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

Edvīns Šnore, *sekretārs*

Raimonds Bergmanis

Ivans Klementjevs

Ainars Latkovskis

Mārtiņš Staķis

uzaicinātās amatpersonas :

• Ārlietu ministrijas parlamentārā sekretāre *Zanda Kalniņa-Lukaševica;*

• Ārlietu ministrijas COREPER II nodaļas vadītāja *Lilita Cīrule;*

• Ārlietu ministrijas Pastāvīgo pārstāvju II daļas (COREPER II) sagatavošanas nodaļas vecākā referente *Agnese Ķempe*;

• Ārlietu ministrijas Starptautisko operāciju un krīžu noregulējuma nodaļas padomniece *Valda Pastare*;

• Ārlietu ministrijas Vispārējo un institucionālo lietu nodaļas 1. sekretāre *Irita Ķīse;*

• Ārlietu ministrijas NATO un Eiropas drošības politikas nodaļas 2. sekretāre *Katrīne Ozoliņa-Žukovska*;

• Aizsardzības ministrijas parlamentārais sekretārs *Mārtiņš Staķis;*

• Aizsardzības ministrijas Aizsardzības politikas departamenta vecākā eksperte *Dina Giluce;*

• Iekšlietu ministrijas valsts sekretārs *Dimitrijs Trofimovs;*

• Iekšlietu ministrijas Eiropas lietu nodaļas vadītāja *Iveta Muceniece;*

• Tieslietu ministrijas Valsts sekretāra vietniece Ārvalstu sadarbības un stratēģijas jautājumos *Kristīne Pommere;*

komisijas konsultanti:

• konsultanti: ***Margita Markevica, Inese Silabriede, Māris Veinalds***

**Sēdi vada:** komisijassekretārs E.Šnore

**Sēdi protokolē:** konsultanteM.Markevica

**Sēdes veids:** atklāta

Darba kārtība:

1. Eiropas Savienības stratēģiskā programma 2019.–2024. gadam.

2. Eiropas Savienības Padomes Rumānijas prezidentūras secinājumi un Somijas prezidentūras prioritātes aizsardzības, iekšlietu un tieslietu jomās.

E.Šnore: atklāj sēdi un jautā, vai nepieciešama slēgta sēde.

*Klātesošie deputāti un uzaicinātie ziņotāji nepieprasa slēgtu sēdi.*

E.Šnore: ziņojumam par darba kārtības pirmo punktu dod vārdu Ārlietu ministrijas parlamentārajai sekretārei Zandai Kalniņai-Lukaševicai.

Z.Kalniņa-Lukaševica: informē par Eiropas Savienības stratēģiskā programmas 2019.–2024. gadam (turpmāk Programma) mērķiem, galvenajiem virzieniem un prioritātēm. Šī ir otrā Programma, ar kuru ES valstu vadītāji dod savas norādes jaunajai EK kādos virzienos strādāt. Programma ir domāta tam, lai orientētu iestāžu darbu nākamajos piecos gados. Tai ir četras galvenās prioritātes: aizsargāt pilsoņus un brīvības, attīstīt spēcīgu un dzīvīgu ekonomikas bāzi, veidot klimatneitrālu, zaļu, taisnīgu un sociālu Eiropu, veicināt Eiropas intereses un vērtības globālajā arēnā. Latvija piedalījās programmas izstrādāšanā, tostarp Ministru kabinets un Saeimas Eiropas lietu komisija, un tās priekšlikumi ir ņemti vērā. Latvijai svarīgs ir Programmā iestrādātais ekonomiskais virziens uz ilgtermiņa ilgtspējīgu un iekļaujošu izaugsmi un kohēzija stiprināšanu Eiropas Savienībā, vienotā tirgus un tā četru brīvību stiprināšana, naudas atmazgāšanas uzraudzība ES līmenī, ka arī digitalizācijas un mākslīgā intelekta aspekti. Tāpat nozīmīga ir klimatneitrālas, zaļas, taisnīgas un sociālas Eiropas veidošana, kas vērsta uz zaļāku, taisnīgāku un iekļaujošāku nākotni. Drošības un aizsardzības jomā Programmā akcentēts, ka ES KĀDP un KDAP ir jākļūst reaģētspējīgākām un aktīvākām, un tām jābūt labāk sasaistītām ar citiem ārējo attiecību pavedieniem. ES arī jāuzņemas lielāka atbildība pašai par savu drošību un aizsardzību. Tās svarīgam komponentam ir jābūt attiecībām ar NATO un stratēģiskajiem partneriem, tostarp mūsu transatlantiskajiem partneriem un austrumu partnerības valstīm. Mums ir svarīgi, lai tiku ievērots balanss starp austrumu un dienvidu partnerību. Īpaša vērība jāpiegriež hibrīdapdraudējumiem.

Informē, ka Somijas prezidentūra ir uzsākusi stratēģijas īstenošanu, izceļot trīs virzienus: kā integrēt Programmu EP darbā, sadalot uzdevumus atbilstoši Padomēm, ir paredzēta darba metožu pārskatīšana, proti, kā nodrošināt horizontālo sadarbību starp dažādām Padomēm, īpaša vērība tiks pievērsta Padomju IT un komunikāciju vides drošības jautājumiem. Tāpat Somijas prezidentūrā uzsvars tiks likts uz subsidiaritātes un proporcionalitātes principu ievērošanu EP darbā, ka arī uz sadarbību ar pilsonisko sabiedrību un reģionālajiem partneriem.

R.Bergmanis: jautā, vai prioritātes sakārtotas pēc to svarīguma pakāpes? Jautā, kāda varētu breksita ietekme uz Programmas ieviešanu.

Z.Kalniņa-Lukaševica: skaidro, ka visas četras prioritātes ir vienlīdz svarīgas. Programma ir izstrādāta, rēķinoties ar breksitu.

E.Šnore: jautā, vai Programmā ir jauna pieeja migrācijas jautājumu risināšanai.

D.Trofimovs: norāda, ka ar migrāciju saistītie izaicinājumi ir palikuši nemainīgi. EK priekšsēdētāja ir paziņojusi, ka nāks klajā ar jaunu Imigrācijas un patvēruma paktu. Par to būs debates gan valdību, gan parlamentu līmenī. Helsinkos Padomes sanāksmē izskanēja, ka primārais jautājums varētu būt Vidusjūras krīze. Programmā pilnībā uzsvērta funkcionējošas visaptverošas migrācijas politikas veidošana. Latvijas šajā jautājumā atbalsta stipras robežas, sadarbību ar trešajām valstīm un efektīvu atgriešanu.

Padomes neformālās sanāksmes laikā Helsinkos Somija atbalstīja Francijas un Vācijas priekšlikumu par Vidusjūrā izglābto bēgļu brīvprātīgu sadalīšanu. Šādu vienošanos pagaidām atbalstījušas Spānija, Portugāle un Lietuva.

M.Staķis: jautā, kādi būs nākamie soļi, vai Programmas īstenošana un rezultāti būs izmērāmi.

Z.Kalniņa-Lukaševica: skaidro, ka Somija ir sagatavo darba plānu, kādi jautājumi tiks izskatīti EP un nozaru padomēs. Stratēģija sniedz vispārēju satvaru, nosaka lielos mērķus un norāda virzienu, kādā turpmākos piecus gadus būs jāstrādā.

I.Klementjevs: jautā, vai ES un Latvijas budžetos ir paredzēts finansējums Programmas ieviešanai.

Z.Kalniņa-Lukaševica: informē, ka norit aktīvas sarunas par ES daudzgadu budžetu, var redzēt, ka tur lielāks akcents ir uz drošību un aizsardzību, tostarp arī migrāciju un robežu stiprināšanu.

A.Latkovskis: jautā, vai tiek apkopota informācija, vai Programmas mērķi ( piemēram, militārās mobilitātes nodrošināšana) citās dalībvalstīs tiek sasniegti un cik regulāri šāda informācijas iegūšana notiek.

D.Giluce: informē, ka attiecībā uz militāro mobilitāti PESCO projektos piedalās visas dalībvalstis, ir Eiropas Aizsardzības aģentūras pasākumi, kuros piedalās AM Krīzes vadības departaments. Dalībvalstis projekta ietvaros apzina, kādas procedūras un atļaujas nepieciešamas. Lielajās valstīs, piemēram, Francijā un Vācijā ir problēmas ar procedūru apzināšanu. Vēl viens nopietns jautājumus ir civilo un militāro prasību izlīdzināšana, kam EK ir ieplānojusi ~6,5 miljardus eiro. Latvijā šāds projekts ir *Rail Baltic* ietvaros. Notiek daudz diskusiju ar Satiksmes ministriju, kas saistītas ar militārajām prasībām.

R.Bergmanis: informē par sadarbību ar Satiksmes ministriju.

E.Šnore: jautā par ārējo robežu stiprināšanu un FRONTEX lomu. Vai Latvijas dabūs papildu finansējumu no ES savu ārējo robežu stiprināšanai. Vai ES tiek skaidrots robežas ar Krievija stiprināšanas nozīmīgums.

D.Trofimovs: skaidro, ka grūti argumentēt ES nepieciešamību sniegt atbalstu mūsu robežas stiprināšanā, jo uz dienvidvalstu un Vidusjūras problēmu fona Latvijas rādītāji nav tik slikti. Ir paredzēts ES finansējums Regulā paredzētajām kvotām, piemēram, atbilstošas programmas izveidei Robežsardzes koledžā un dalībai FRONTEX misijās. Attiecībā uz Krievijas robežu ES budžetā plānošanā balstās uz FRONTEX riska novērtējumu, kas situācijai mainoties, var tikt mainīts.

E.Šnore: dod vārdu Aizsardzības ministrijai pārstāvei, lai informētu par Eiropas Savienības Padomes Rumānijas prezidentūras secinājumiem un Somijas prezidentūras prioritātēm aizsardzības jomā.

D.Giluce: norāda, ka Somijas prioritātes ir saistītas ar mākslīgā intelekta un citu jaunāko tehnoloģiju attīstību un izmantošanu dažādās jomās. Eiropas Aizsardzības Aģentūra pēta to izmantošanas iespējas aizsardzības jomā. Tāpat prioritāte ir klimata pārmaiņas. Gan EK, gan dalībvalstis uzskata, ka klimata pārmaiņu jautājumi jāiekļauj drošības un aizsardzības politikas veidošanā. Somijai pašai svarīga ir jaunā jūras drošības iniciatīva un koordinētu jūrasspēku klātbūtnes koncepcija, kas arī ir viena no tās prioritātēm. Informē par neformālajā aizsardzības ministru sanāksmē izskatītajiem jautājumiem saistībā ar iepriekšminētajām Somijas prioritātēm.

E.Šnore: dod vārdu Tieslietu ministrijas pārstāvei.

K.Pommere: informē par Rumānijas prezidentūras laikā paveikto krimināltiesību jomā un diskusiju Eiropas Padomē, kā turpmāk attīstīties. Šajā jautājumā ir viedokļu dažādība. Latvijas uzskata, ka jauni tiesību aktu nav nepieciešami, bet pastiprināta vērība jāpievērš esošo aktu piemērošanai. Rumānijas prezidentūras laikā bija Ziņojums par tiesas nolēmumu savstarpēju atzīšanu krimināllietās. Diskusijās bija runa arī par ieslodzījuma vietām un apcietinājuma apstākļiem, piemēram, kāda valsts var nenodot apcietināto citai dalībvalstij, jo pastāv bažas ka šie apstākļi nav labi. Tika pieņemti secinājumi par *Eurojust* un datu saglabāšanu ar mērķi apkarot noziedzību.

Tika sagatavots Direktīvas projekts par juridisko pārstāvniecību, kas iet roku rokā ar elektronisko pierādījumu izmantošanu krimināllietās. Tika dots pilnvarojums EK uzsākt sarunas ar ASV par piekļuvi elektroniskajiem pierādījumiem krimināllietās. Rumānijas prezidentūras laikā tika uzsākts, un Somijas prezidentūras laikā tiks turpināts darbs pie Eiropas prokuratūras izveides. Latvija ir nominējusi trīs savus pārstāvjus Eiropas prokuratūrā. Somijas prezidentūras laikā neformālajā Tieslietu un iekšlietu ministru padomē tika izvirzīts jautājums par tiesiskumu. Tāpat Somijas prezidentūra ir uz nākamo Padomi izvirzījusi diskusiju par kopīgu plašāku ES cīņu ar korupciju.

D.Trofinovs: informē par Somijas piedāvātajiem konkrētiem projektiem jauno tehnoloģiju un mākslīgā intelekta izmantošanas jomā. Lai novērstu terora aktu draudus, nepieciešams apvienot visas uzlūkošanas un izmeklēšanas datu bāzes, kas ir viens no lielākajiem ES projektiem.

Z.Kalniņa-Lukaševica: informē, par Somijas prezidentūras prioritātēm. Latvijai svarīgs ir ES budžeta jautājums 2021.-2027. Sarunās par ES budžetu Somijas prezidentūra laikā, jābūt spējīgiem aizstāvēt Latvijas intereses mums kritiskajos jautājumos. Otrs liels jautājums ir breksits, un Latvijas interesēs ir, lai nenotiktu bezvienošanās breksits. Ekonomikas jomā prioritārs jautājums ir vienotā tirgus stiprināšana.

E.Šnore: jautā, kādi Latvijai varētu būt mīnusi, ja notiktu bezvienošanās breksits.

Z.Kalniņa-Lukaševica: skaidro, ka Latvijas preču eksports uz Lielbritāniju ir diezgan ievērojams, un var palēnināties preču aprite, palielināties preču cena un mazināties konkurences spēja. Lielbritānija ir ciešs Latvijas sabiedrotais drošība jomā, tāpēc mūsu interesēs ir, lai Lielbritānijas saglabātu ciešas saites ar ES drošības un aizsardzības jomā. Būs zaudējumi arī ES IKP.

R.Bergmanis: jautā par Atēnas mehānismu.

D.Giluce: informē par Latvijas nostāju šajā jautājumā. Informē par izskanējušām runām, ka lēmumu pieņemšanai aizsardzības un drošības jautājumos būtu pietiekams kvalificēts vairākums. Latvijas uzskata, ka šie lēmumi būtu jāpieņem vienbalsīgi, jo pēc breksit lielāka ietekme būs Vācijai un Francijai., kurām ir vairāk balsu.

E.Šnore: sēdi slēdz.

*Sēde pabeigta 2019.gada 11.septembrī plkst. 11.10*

Komisijas sekretārs E.Šnore

Komisijas loceklis A.Latkovskis

Protokolētāja M.Markevica